Реализација хуманитарног КВИЗИМУСА

 29.12.2015.

 Поред многих догађаја и лепих тренутака у протеклој години, један је оставио онај прави печат хуманости. Нова 2016.година започета је у правом такмичарском духу, у сусрет новим победама. Уз све заслуге у претходним подвизима, дипломирани музиколог Милена Благојевић Лазић, организовала је још један Квизимус, али сад са посебним циљем- да помогнемо људима којима је наша помоћ преко потребна. Квизимус је одржан како бисмо финансијски потпомогли Марији Милошевић, професорки енглеског језика из Економске школе, које је страдала у несрећи у Тунису, пре две године, и нашем другару, матуранту Техничке школе, Страхињи Живковићу,који се бори против злоћудног тумора на подлактици.Уз многе игре(Чик погоди, Асоцијације, Музичке спојнице...) учесници квиза- ученици Гимназије од прве до четврте године, али и сви остали гледаоци који су желели да нам помогну, провели су једно дивно вече у игри, хуманом духу, и исто тако научили по нешто ново. Такође, многи су имали прилику да покажу свој таленат и забаве нас у кратким предасима,као што је то учинила Ивана Ђурић,ученица треће године. У такмичењима су се борили матуранти и ученици друге године, и исто тако трећаци против прве године. Током читавог квиза било је заиста неизвесно прогласити победника, али смо сви на крају заједно победили у једној великој борби за живот ово двоје дивних људи. Показали смо хуманост у сваком тренутку и без икаквих размишљања сви заједно корачамо ка победи и новом, лепшем животу наших суграђана. Салом Гимназије ширио се један невероватан мирис победе и топлине срца свакога ко је желео да буде део овог догађаја. Овај Квизимус био је позив за све грађане да помогну и буду хумани, а уједно и нова нада за Марију и Страхињу, за које се заиста вреди борити. Продајом улазница и CD-ова сакупљена је сума од преко 120.000 динара која је дата за излечење ово двоје младих људи. Такође је показан један велики покретачки дух и у многим другим школама у којима је продаја CD-ова била предузета и велики одзив дошао и из других установа у којима заиста постоје добродушне особе.

*Награда добром делу јесте што је ово уопште и учињено!*